ДОМ ЗДРАВЉА КОВАЧИЦА

Датум: 19.02.2021.

Број: 201/21-5

На основу члана 28. става 1. тачке 2. Статута Дома здравља“Ковачица“ бр.252/07 од 18.06.2007. године , чл.118 став 1.тачка 1. Закона о раду („Службени гласник РС“ бр.24/05 и 61/05, 54/2009, 32/2013, 75/2014, 13/2017-одлука УС, 113/2017 и 95/2018-аутентично тумачење) члана 18. став 1. тачка 1. Закона о порезу на доходак грађана(„("Сл. гласник РС", бр. 24/2001, 80/2002, 80/2002 - др. закон, 135/2004, 62/2006, 65/2006 - испр., 31/2009, 44/2009, 18/2010, 50/2011, 91/2011 - одлука УС, 7/2012 - усклађени дин. изн., 93/2012, 114/2012 - одлука УС, 8/2013 - усклађени дин. изн., 47/2013, 48/2013 - испр., 108/2013, 6/2014 - усклађени дин. изн., 57/2014, 68/2014 - др. закон, 5/2015 - усклађени дин. изн., 112/2015, 5/2016 - усклађени дин. изн., 7/2017 - усклађени дин. изн., 113/2017, 7/2018 - усклађени дин. изн., 95/2018, 4/2019 - усклађени дин. изн., 86/2019, 5/2020 - усклађени дин. изн., 153/2020, 156/2020 - усклађени дин. изн. и 6/2021 - усклађени дин. изн.), Управни одбор Дома здравља “Ковачица“ на седници одржаној дана 19.02.2021.г. доноси:

ПРАВИЛНИК О НАКНАДИ ТРОШКОВА ПРЕВОЗА ЗА ДОЛАЗАК И ОДЛАЗАК СА РАДА ЗАПОСЛЕНИХ У ДОМУ ЗДРАВЉА“КОВАЧИЦА“

Члан 1.

Правилником о накнади трошкова превоза за долазак и одлазак са рада запослених у Дому здравља“Ковачица “(у даљем тексту Правилник) утврђује се начин остваривања права запослених у Дому здравља“Ковачица “на накнаду трошкова превоза за долазак и одлазак са рада.

Право на накнаду трошкова превоза за долазак и одлазак са рада могу остварити лица која су у радном односу на неодређено време и лица која су у радном односу на одређено време.

Изузетно од става 2. овог члана право на накнаду трошкова превоза остварују и доктори медицине који се налазе на специјализацији.

Члан 2.

Право на накнаду трошкова превоза за долазак и одлазак са рада припада само за време проведено на раду.

Право на накнаду трошкова превоза за долазак и одлазак са рада не припада у случају када се запослени налази на годишњем одмору, плаћеном или неплаћеном одсуству, боловању, у случају мировања радног односа и у свим другим случајевима одсуства са рада.

Право на накнаду трошкова превоза за долазак и одлазак са рада не припада ни у случају када је запосленом обезбеђено службено возило или омогућено коришћење сопственог возила у службене сврхе, односно уколико постоји редован превоз организован од стране установе, као послодавца, који омогућује благовремени долазак на рад и одлазак са рада.

Члан 3.

Запослени остварује право на накнаду трошкова превоза:

1. за долазак и одлазак са рада у градском саобраћају - за све запослене код послодавца;
2. за долазак и одлазак са рада у приградском саобраћају - за запослене који имају место пребивалишта или боравишта и место рада у истом или различитом приградском месту;
3. за долазак и одлазак са рада у међуградском саобраћају - за запослене који имају место пребивалишта или боравишта и место рада у различитим градовима, или у граду или приградском месту.

Члан 4.

Запосленом који има пребивалиште или боравиште на територији која има установљен систем претплатне месечне карте за јавни градски, приградски или међуградски превоз и где тај вид превоза покрива релацију место пребивалишта или боравишта - место рада, исплаћује се новчана противвредност цене одговарајуће претплатне месечне карте, превозника по избору послодавца.

Под претплатном месечном картом у јавном градском, приградском или међуградском превозу у смислу овог Правилника, подразумева се карта издата од превозника на месечном нивоу, која у току једног месеца омогућава неограничени број превоза на градском, приградском или међуградском нивоу.

Уколико је перонска карта обавезна , износ за перонску карту урачунава се у накнаду за трошкове за одлазак и долазак са рада.

Члан 5.

У случају да не постоји организован јавни превоз на релацији место пребивалишта или боравишта-место рада, запосленом се исплаћује новчана противвредност цене одговарајуће претплатне месечне карте, превозника по избору послодавца за сличну најближу релацију место пребивалишта или боравишта-место рада за коју постоји јавни превоз односно новчана противвредност збира цена појединачних превозних карата превозника који услугу превоза врши у истој или приближној километражи на траси најближој релацији место пребивалишта или боравишта-место рада ако не постоји месечна претплатна карта или ако распоред радног времена запосленог не одговара организацији јавног превоза за који се утврђује месечна претплатна карта, по принципу стварног трошка сразмерно оствареној присутности на послу, која се утврђује увидом у одговарајућу евиденцију, а на основу потврде јавног превозника.

Члан 6.

Услов за исплату трошкова за долазак и одлазак са рада је писана изјава запосленог која садржи податке о врсти превоза који запослени користи и основ је за обрачун стварног трошка превоза.

Писана изјава из става 1. овог члана чини саставни део овог Правилника.

Писана изјава доставља се економско-финансијској служби.

Послодавац задржава право провере података датих у Изјави.

Члан 7.

Накнада трошкова превоза врши се путем набавке месечне претплатне карте или исплатом у готовом новцу.

Запослени којима се трошкови превоза надокнађују у новцу, првог радног дана у месецу за претходни месец дужни су да доставе економско финансијској служби следеће:

1.рачун (фискални) за гориво у случају коришћења сопственог возила;

2. у случају путовања аутобусом –међуградске, приградске и градске линије – дневне карте за све дане присутности на раду;

3. рачун за такси превоз за све дане присутности на раду уколико користе ову врсту превоза за долазак и одлазак са рада;

4. градски превоз се правда дневном картом у јавном саобраћају за све дане присутности на раду или рачунима за утрошено гориво.

Уколико запослени не доставе доказе благовремено, путни трошкови неће бити исплаћени.

Члан 8.

Промена места становања запосленог након закључења уговора о раду, не може да утиче на увећање трошкова превоза које је послодавац дужан да накнади запосленом у тренутку закључења уговора о раду, без сагласности директора.

Члан 9.

Директор Дома здравља“ Ковачица“ задржава право провере података битних за остваривање права на накнаду путних трошкова у случају сумње у њихову тачност и покретање дисциплинског поступка против запосленог који свесно дао нетачне податке у циљу остваривања права на накнаду путних трошкова.

Члан 10.

Измене и допуне Правилника врше се на исти начин и по истом поступку предвиђеном за његово доношење.

Члан 11.

Овај Правилник ступа на снагу осмог дана од дана објављивања на огласној табли Дома здравља“ Ковачица“.

Председник Управног одбора

Јарослав Хекел .

\_\_\_\_\_\_\_\_\_\_\_\_\_\_\_\_